钦定古今图书集成/明伦汇编/宫闱典/第112卷 > 娄叡
## 钦定古今图书集成/明伦汇编/宫闱典/第112卷 > 娄叡

按《北齐书外戚传》，“叡字佛仁，武明皇后兄子也。父壮，
魏南部尚书。叡少好弓马，有武干，为高祖帐内都督，
从破尔朱于韩陵，累迁开府仪同骠骑大将军。叡无
器干，唯以外戚贵幸，而纵情财色，为时论所鄙。皇建
初，封东安王。高归彦反于冀州，诏叡往平之。还，拜司
徒公。周兵寇东关，叡率军赴援，频战有功，擒周将扬
𢷋等。进大司马，出总偏师，赴悬瓠。叡在豫境，留停百
馀日，侵削官私，专行非法，坐免官。寻授太尉，薨。